Papersnake/gushiwen huggingface dataset:
梅花十二咏 其八 月中
邓云霄（明代）

一种冰肌好，应为蟾兔怜。寿阳宫里女，敢比广寒仙。
张提举到山有作
释梵言（宋代）

清世朝贤难会面，岩堂语道霜风扇。
借问何时出帝乡，笑云西蜀乌头贱。
阿呵阿，谁人荐裴相，
当年典豫章，不惜眉毛又相见。
题定武兰亭副本
何基（宋代）

文皇命殉昭陵土，兰亭神迹埋千古。率更拓本勒坚珉，盐帝归装留定武。

薛家翻刻愚贵游，旧本和龛归御府。烟尘横空飞渡河，中原荆棘交豹虎。

维扬苍莅驾南辕，百年文物不堪补。纷纷好事竞新摹，倾敧丑俗亡遗矩。

如今薛本亦罕见，髹■典型犹媚妩。清欢盛会何足传，右军他帖以千数。

托言此笔不可再，慨然陈迹兴怀语。今昔相视无已时，手掩尘编对秋雨。
秋怀十首
陈师道（宋代）

有家汴泗间，岁久榛棘荒。
稍知田家乐，感此归意忙。
老马甘伏枥，游魂还故乡。
四十尚无君，天下未敢忘。
次韵刘友鹤端午三首 其二
高斯得（宋代）

桐江五月凉，波上抟层飔。伤屈念已怆，怀严濑逾滋。

维彼不逢世，如斯良遇时。怀沙与钓濑，异节同光辉。

故人去奚伤，宗国逃惧非。精义贵有质，圣远咨从谁。
宿翠岩
李彭（宋代）

开门望西山，岁月已云积。及兹一登眺，风雨送行役。

缘云路崎嵚，憩涧钟寂历。幽讨良独难，微吟夜寥阒。
唐多令（城归泊湖山）
陈著（宋代）

倦枕寄渔乡。篷低被怯霜。月窥人、多少思量。自是欲眠眠不稳，禁听得、雁声双。

和梦早催行。归来梅竹窗。小柴门、分破闲忙。翻笑白云飞不定，谙得静、憩诗床。
新城对雪有感
张吉（明代）

南人见北雪，怪雪异南北。南雪酝酿初，冻色牣区域。

彤穹集厚酝，铁骑攻不克。万瓦铮有声，苍珠集如织。

群儿竞欢笑，仰盼情何极。得雪投母怀，瑶华诧胸臆。

朔北岂固然，筮雪刚弛扐。轻云逗晴汉，布合全未力。

雪片遽颠翻，扰案淆楮墨。闭门养坚素，众窍病难塞。

忆昨朝京师，披雪方退食。先声枉谛听，适鼓多年惑。

岁晏雪行署，再见讵容默。熟觇频卓颖，深念仍屏息。

寒日澹晖晖，已照孤吟色。天道嗟靡常，人情尤叵测。

扫除等残雪，皓首崇明德。
江亭春霁
李郢（唐代）

江蓠漠漠荇田田，江上云亭霁景鲜。蜀客帆樯背归燕，

楚山花木怨啼鹃。春风掩映千门柳，晓色凄凉万井烟。

金磬泠泠水南寺，上方僧室翠微连。
寒夜吟为吴贞母赋
周锡渭（清代）

寒鸡欧欧天欲明，街头乱沸虾蟆更。轧轧纬萧竟通昔，纺砖滑汰无觚棱。

一升米，一尺布，斧冰作麋与儿哺，十指皲瘃裂如锯。
击鼓行
汪莘（宋代）

柳塘有狂士，酒阑好击鼓。
殷出黄金骨裹泪，掺出白玉心中苦。
黄苦知为何人家，寒宵心事乱如麻。
岑牟肯戴红槿帽，蹀足不数渔阳挝。
翻手作春杏开早，覆手秋风叶如扫。
开元天子是天工，那知尘起长安道。
我今击鼓一声高彻天，击鼓二声深彻泉。
天上拂开白日路，地锁制断如飞烟。
豺狼闻之脑门裂，狐鼠粉碎臭满穴。
惟有苍鳞火鬣双虬龙，籋云揈雷雨骚屑。
青天洗出古时青，日月洗出古时朋。
百谷草木催发生，鸾凤亦作箫韶鸣。
走上半空望五岳，插天截海蟠金城。
我皇无为人自宁，黄时方表鼓中声，
写作柳塘击鼓行。
洪山
韩伯修（宋代）

壁立东南第一峰，问知名道葛仙翁。
丹砂灶逼云头近，玉井泉流海眼通。
六字籀文天篆刻，数间洞屋石帡幪。
我来整屐层巅上，无数群山下风。
馆宿
晁补之（宋代）

残雪封条未干，兰台幞被春寒。
斜日房栊吏散，鸣鸠飞下栏干。
读两侑丈人说及见和鸿华庵诗却赠 其二
张萱（明代）

君是诗禅我酒禅，莫论成佛与生天。四时诗酒四时共，却被人呼两个仙。
途中杂题六首
赵蕃（宋代）

山果秋皆实，山花晚更馨。
鸟飞时暗落，风静或微听。
芊子戈续歌
冯云鹏（清代）

芊子名婴见《汉志》，一十八篇成往事。儒家者流书不传，得此一歌犹快意。

内业六韬名目连，想见谈兵铸兵器。造字古文书作造，《说文》可证神通寺。

楚王授师不到鲁，鲁亦无闻羊舌至。芊子七十子之徒，宁无手泽存遗地。

周公庙侧土花香，宵光尚带英雄气。此戈不与正师同，二千年上贤人制。

内倍胡三援四之，考工尺寸无殊异。好与周公负扆图，精灵永寿人间世。
看牡丹晚移席草堂再赠许君
李梦阳（明代）

晚坐移花酒并移，几镫窗月转春姿。情真解缆争侵夜，意不怜香岂尽卮。

汹汹野风諠树恼，冥冥波浪去途疑。亦知仙种贪行豸，醉听邻鸡是别期。
吊倪高士墓
俞鲁瞻（清代）

夙昔仰芳躅，今日寻荒莱。碑横鸟篆灭，径仄霜花开。

松姿冷危石，鹤梦栖寒梅。凭吊发深慨，踏月东皋回。
代陈季若上张帅
林光朝（宋代）

峨峨双阙昼烟横，玉籙金箱记姓名。
况有曲江家旧渚，小虹桥外柳花轻。
最高楼（闻前冈周氏旌表有期）
辛弃疾（宋代）

君听取，尺布尚堪缝。斗粟也堪舂。人间朋友犹能合，古来兄弟不相容。棣华诗，悲二叔，吊周公。

长叹息、脊令原上急。重叹息、豆萁煎正泣。形则异，气应同。周家五世将军后，前江千载义居风。看明朝，丹凤诏，紫泥封。
訾家洲
欧阳宾（唐代）

旧业分明桂水头，人归业尽水东流。

春风日暮江头立，不及渔人有钓舟。
游罗浮至冲虚观万象森然真洞天境界
吴琏（明代）

四百耸耸峰插天，一观万树青苍连。白头道士对棋局，碧眼小童鸣管弦。

丹灶古泥浮紫气，修篁符叶霭苍烟。仙禽似有相留意，啼伴山房几觉眠。
颂古
释道颜（宋代）

猛虎当路坐，游鱼脚底过。
不觉紫胡老，便打刘铁磨。
示澄庵庵主炳著 其一
邹浩（宋代）

又向全州现此身，澄庵犹是旧时人。相逢休说途中事，且点茶来吃一巡。
舍北晚眺
陆游（宋代）

日日津头系小舟，老人自嬾出门游。
一枝筇杖疏篱外，占断千岩万壑秋。
送林刺史简言之漳州
陈去疾（唐代）

江树欲含曛，清歌一送君。征骖辞荔浦，别袂暗松云。

路狭横柯度，山深坠叶闻。明朝宿何处，未忍醉中分。
尧歌（一作舜歌，赏郑氏庄客去妇）
孟郊（唐代）

尔室何不安，尔孝无与齐。一言应对姑，一度为出妻。

往辙才晚钟，还辙及晨鸡。往还迹徒新，很戾竟独迷。

娥女无礼数，污家如粪泥。父母吞声哭，禽鸟亦为啼。

如何天与恶，不得和鸣栖。

山色挽心肝，将归尽日看。村肩篮舆子，野坐白发官。

莺弄方短短，花明碎攒攒。琉璃堆可掬，琴瑟饶多欢。

翠韵仙窈窕，岚漪出无端。养馆洞庭秋，响答虚吹弹。
鹧鸪天（甲子重阳）
郭应祥（宋代）

谁道他乡异故乡。泉江风物似湄湘。钗头缀糁萸偏紫，杯面浮湄菊倍黄。

今共古，几重阳。休将往事更平章。舞衫歌扇姑随分，又得掀髯笑一场。
送彭子复临海令满秩
孙应时（宋代）

秋风满庭树，策策鸣良宵。
幽人独晤叹，时序何萧条。
寒华岂不容，念之中心焦。
我巢在一枝，风雨无漂摇。
十二月十五日香河偶成
宋褧（元代）

朔风初定晓霜晴，独坐寒厅日转盈。怪得无人来诉讼，羽林猎骑尽还营。
喜雨三首
吴芾（宋代）

畏暑停骖憩驿亭，不知郭外雨如倾。
晚行但觉通衢湿，凉入郊墟分外清。
阻雨不得归瀼西甘林
杜甫（唐代）

三伏适已过，骄阳化为霖。欲归瀼西宅，阻此江浦深。

坏舟百版坼，峻岸复万寻。篙工初一弃，恐泥劳寸心。

伫立东城隅，怅望高飞禽。草堂乱悬圃，不隔昆仑岑。

昏浑衣裳外，旷绝同层阴。园甘长成时，三寸如黄金。

诸侯旧上计，厥贡倾千林。邦人不足重，所迫豪吏侵。

客居暂封殖，日夜偶瑶琴。虚徐五株态，侧塞烦胸襟。

焉得辍两足，杖藜出岖嶔。条流数翠实，偃息归碧浔。

拂拭乌皮几，喜闻樵牧音。令儿快搔背，脱我头上簪。
贺新郎 天台
史鉴（明代）

闻道天台路。洞门深、瑶草长青，桃花无数。仙子云鬟低欲堕，倚石迷花凝伫。

忆刘阮、当年曾遇。雾帐云房深几许，梦魂中、不管流年度。

缘分浅，又归去。

于今路断无寻处。惟旧时、华顶依然，霞城如故。古寺石桥风雨响，泻下半天瀑布。

有头白、老僧常住。世上名山能有几，强登临、莫待青春暮。

婚嫁毕，听分付。
谢刘主簿见和乞石诗
李昭玘（宋代）

官居太疏冷，门外少车迹。萧萧此君轩，为我慰穷寂。

贪饕起馀慕，远乞南山石。形模太诡陋，此咏费搜摭。

虾蟆欲上瓮，作气屡跳踯。心知不可强，怒瘿犹鼓息。

但劳旁者观，笑尔不量力。君能惠然来，抵鹊轻尺璧。

明月投我怀，坐上光彩溢。神心巧镌凿，变化出胸臆。

高言写豪壮，健读口终吃。冲风卷海涛，荡潏迷四极。

阵马脱重围，战士皆辟易。使人魂魄沮，三日不敢食。

嗟余性顽闇，兀兀寡知识。臃肿终天年，不愿借雕饰。

翻怜孤僻中，趣味得所适。拂石云生手，诵诗风满腋。

此应长不饥，富贵乃毒腊。人生多苦辛，嗜好须自择。
弋阳道中题丫头岩
王洋（宋代）

昭君村里千年恨，神女峰前一梦成。
不谓此州无美艳，只嫌名字太粗生。
赠郑侍郎二首 其二
吕本中（宋代）

几时不过西禅寺，直自初秋到晚秋。闻道主人怜我病，天寒酒未送新篘。
霜后纪园中草木十二绝 其二
范成大（宋代）

遮藏末利槛，缠裹芭蕉身。我亦入室处，忍寒待阳春。
兵火后还里
严粲（宋代）

十载青山几战尘，还家何处访情亲。儿时巷陌今难认，却问新移来住人。
山海关望长城
石钧（清代）

万山横一线，迢递走咸阳。辽海临关尽，秦云抱塞长。

寒声城上角，晓色马头霜。十载劳生事，飘零古战场。
至榕溪阁览黄
曾丰（宋代）

元年留桂岭，六月至榕溪。
水木清相{左氵右砉}，风烟暝欲清。
精庐千古迹，乐石两公题。
造物生贤意，宁图到广西。
托宿孤山道观
邵棠（宋代）

弊裘相伴宿烟霞，烧药余香恋碧纱。
客里不知春几许，起来和月数梅花。
赠扬州挥使顾廷玉
张弼（明代）

英武堂堂顾广陵，楼船随处狎良朋。春花不到清歌院，驻节还依好事僧。

□□廿年常在客，平胡一剑拟先登。东风岁岁能相会，消我端溪墨数升。
大驾春巡诗应制
吴伯宗（明代）

君王马上索诗篇，杜甫诗中借一联。金勒马嘶芳草地，玉楼人醉杏花天。
晓起散策
谢汝铨（清代）

晓起出门行，逍遥步紫陌。冷风吹葛衣，凉露湿桐屐。

炊烟绕树青，流水护田碧。戍垒角声催，前溪人语隔。

寻芳过竹桥，觅句蹲苔石。数里足忘疲，终朝情自怿。

壮犹不如人，心苦为形役。有钱须买山，结构幽人宅。
树阴
孙岩（宋代）

春去空山啼乳莺，莺边老树{上冖下幕}新青。
一瓢挂此坐终日，即是苏家择胜亭。
中秋病中口号五言十绝遣兴 其二
曹义（明代）

露冷金风细，天高月上迟。一年惟此夜，光彩胜他时。
一剪梅（莆中赏梅）
赵师侠（宋代）

雪里盈盈玉破花。遐想风流，压尽京华。点酥团粉任欹斜，独露春妍谁似他。

有酒何须稚子赊。访戴归来，倚棹溪涯。人生得意定谈夸。除却西湖，不记谁家。
和平江府倪教授送行
项安世（宋代）

拜辞初下九天来，乞得斑衣学老莱。
六月火云烘去艇，三山风露隔飞埃。
多情送我诗盈轴，何意辞君酒一杯。
后夜相思江雨黑，短檠寒焰锦囊开。
径山寄生子作道服三首 其三
刘子翚（宋代）

粲粲休誇绮与纨，纫兰制芰亦良难。此袍遍满三千界，要与寒儿共解颜。
对镜吟
长孙佐辅（唐代）

忆昔逢君新纳娉，青铜铸出千年镜。意怜光彩固无瑕，

义比恩情永相映。每将鉴面兼鉴心，鉴来不辍情逾深。

君非结心空结带，结处尚新恩已背。开帘览镜悲难语，

对面相看孟门阻。掩匣徒惭双凤飞，悬台欲效孤鸾舞。

昔日照来人共许，今朝照罢自生疑。镜上有尘犹可淬，

君恩讵肯无回时。
鹊桥仙·馀霞散绮
卢炳（宋代）

馀霞散绮，明河翻雪。隐隐鹊桥初结。牛郎织女两逢迎，□胜却、人间欢悦。一宵相会，经年离别。此语真成浪说。细思怎得似嫦娥，解独宿、广寒宫阙。
偈颂一百二十三首
释普度（宋代）

智不到处，不妨道著。
吸尽长江，冲开碧落。
的的金圈栗棘，一一天花乳酩。
杨岐消息俨然存，大用机前活卓卓。
山僧合掌有分，诸人如何啗啄。
玉鉴光中宇宙宽，双双放出辽天鹘。
颂古十首
释端裕（宋代）

百千诸佛眉弯曲，无证无修眼搭痴。
踏著未消连底冻，一时认作碧琉璃。
冬至后三日三首 其三
张耒（宋代）

梅柳有情态，江城过岁除。山村见霜橘，江市出寒鱼。

谪久衣冠懒，身闲故旧疏。傍篱挑翠甲，忆我故园蔬。
题金州西园九首。药堂
姚合（唐代）

僮仆不到阈，双扉常自关。四壁画远水，堂前耸秋山。

时闻有仙鼠，窃药檐隙间。
癸卯冬解官三山归双溪自南而北路傍梅花经月
姜特立（宋代）

路出南州向北来，吴山梅冷粤山开。
阳和次第随程到，一月吹香管客回。
九日酒罢独坐有怀
方一夔（宋代）

篱边初未见黄花，满眼青山故国赊。午醉醒来人正远，悠悠落日独思家。
相影
仇远（元代）

形影自相问，追随六十年。
冷官真漫尔，归梦亦蘧然。
但觉寒风暖，难令素发玄。
可能学陶令，家去有园田。
送茶头并化士 其一
释慧空（宋代）

四海建溪茶，古今人所重。惟有禅家流，端的得受用。

风穴出送行，香严用原梦。古佛老赵州，到与不到共。

今者披秀翁，又作如是供。阶也分化权，空生与之颂。

但得出处真，一用一切用。
赠杨相士
刘克庄（宋代）

西北功名奋发秋，南辕咄咄欲何求。
似闻君识壶丘子，自笑吾非定远侯。
鹓鹭行难看凫雁，麒麟阁不画猕猴。
故人若问樗庵老，林下吟诗白却头。
次韵
叶茵（宋代）

懒作千年调，偷閒得几回。
吟坛元不峻，俗驾可曾来。
藓碧墙阴合，榴红屋角开。
枕肱真乐在，饮水当传杯。
生查子（盘洲曲）
洪适（宋代）

带郭得盘洲，胜处双溪水。月榭间风亭，叠嶂横空翠。

团栾情话时，三径参差是。听我一年词，对景休辞醉。
再用前韵 其一
赵鼎（宋代）

万里高空卷素霓，徘徊几点暮鸦飞。波平洛浦棹歌远，风袅宫楼香雾霏。

猿鹤山中应怨别，莼鲈秋后合思归。此间自有江淹赋，不用桓伊恨落晖。
韩信庙
许浑（唐代）

朝言云梦暮南巡，已为功名少退身。

尽握兵权犹不得，更将心计托何人。
约令德郊行二首 其二
陈渊（宋代）

小雪纤纤盖地皮，一翻风过忽成泥。东君似劝人行乐，不使尘埃趁马蹄。
雨中与黄中书围棋
李时勉（明代）

对雨临棋局，终朝兴未阑。溃围尝蹈险，取势每由宽。

动静怀张说，从容忆谢安。须令强敌灭，赌胜任为欢。
大江东去 其七 答陆俨翁
夏言（明代）

大河南北，数千里、一望中原民物。迤逦江山开锦幛，尽是名城坚壁。

楚汉纷争，曹吴割据，战甲明霜雪。一时闲气，弄来有甚豪杰。

青春三月南征，柳色连天，满路花争发。醉后彩毫吟丽句，不管古今兴灭。

圣主中兴，太平有道，德泽沾穷发。何年沧海，钓竿时弄烟月。
扇子诗
李石（宋代）

修竿其钓莫钓，短艇似渔非渔。
欸乃一声山水，杏林夫子琴书。
游龙门香山泉
韦应物（唐代）

山水本自佳，游人已忘虑。碧泉更幽绝，赏爱未能去。

潺湲写幽磴，缭绕带嘉树。激转忽殊流，归泓又同注。

羽觞自成玩，永日亦延趣。灵草有时香，仙源不知处。

还当候圆月，携手重游寓。
帘马
缪鉴（元代）

铮铮金铁夜交锋，酷敌秋声杀气雄。
战退晓天尘不动，依然横槊待西风。
菊
李峤（唐代）

玉律三秋暮，金精九日开。荣舒洛媛浦，香泛野人杯。

靃靡寒潭侧，丰茸晓岸隈。黄花今日晚，无复白衣来。
扶栏
赵师秀（宋代）

强起扶栏立，新寒陡见侵。
钟声诸寺晓，柳荫半池阴。
病久方凭艾，贫深或梦金。
湖边好风日，孤负几登临。
发蕙风馆遇阴不见九华山有作
孟迟（唐代）

我来淮阴城，千江万山无不经。山青水碧千万丈，

奇峰急派何纵横！又闻九华山，山顶连青冥。太白有逸韵，

使我西南行。一步一攀策，前行正鸡鸣。阴云冉冉忽飞起，

千里万里危峥嵘。譬如天之有日蚀，使我昏沈犹不明。

人家敲镜救不得，光阴却属贪狼星。恨亦不能通，

言亦不足听。长鞭挥马出门去，是以九华为不平。
中秋龙井玩月
谢翱（宋代）

逢秋月再圆，不与复休眠。脑满鱼龙夜，精藏树石年。

嗅衣腥在水，窥户影疑禅。长啸望参伐，行来精舍边。
答严缁生孝廉即送之黔 其二
吴振棫（清代）

一饱不可得，去家依故人。疲驴万山雨，小别亦酸辛。

铁锁蛮江渡，松明店壁尘。此行无劫帅，书问慰慈亲。
左原诗三十二首 其二十 左岭
王十朋（宋代）

北望吾庐山最好，南通萧寺境逾幽。白云夜向原中宿，几度随人过岭头。
咸平亲郊八首 其一 降神用《高安》。
郊庙朝会歌辞（宋代）

圜丘何方，在国之阳。礼神合祭，运启无疆。祖考来格，笾豆成行。

其仪肃肃，降福穰穰。
辛卯五月送丘宗卿太博出守秀州二首 其一
杨万里（宋代）

冯翊端谁可，丘迟肯去么。茧丝臣敢后，饥馑帝云何。

身达当难免，能称未要多。但无田里叹，不必裤襦歌。
被褐怀珠玉
林希逸（宋代）

怀宝伊谁识，累然被褐夫。荆山宁泣玉，沧海任遗珠。

宽博形何宁，龙钟智似愚。藏渊祇自媚，韫椟肯求沽。

雅志褰裳蹈，旁观按剑无。我知韦布乐，应不艳金朱。
去安顺 其一
颜光猷（清代）

苗女蛮童且自亲，家乡万里可怜身。黄堂自笑衷肠软，五载何曾毙一人。
送顾颐斋进表
陆深（明代）

有美文章伯，楼船出汉嘉。万年天子寿，一统帝王家。

滩下黄牛峡，江回白鹭沙。大官供赐酒，湛露映流霞。
潘别驾寄牡丹歌次韵
汪莘（宋代）

别驾寄我新时章，赏花须赏花中王。
我诵此诗欲大叫，山川灵气未始亡。
忆昔少年健如虎，两脚不住寻奇芳。
何曾着眼看桃李，天台洞口呼刘郎。
痴儿騃女意自得，不肯随我超凡常。
嵩山洛浦忽入梦，秦人汉士俱堂堂。
仰天大笑不复道，朱宫紫府森开张。
是时青春二三月，姚家一树真黄裳。
其余牛家魏家种，千红万碧罗新妆。
论花固是花中杰，论人亦是人中祥。
不觉我醉花亦醉，不觉花香入亦香。
气高已压玉笥缀，骨硬肯羡金钗行。
授我以元君之云篆，沃我以王母又霞觞。
当时跳出生死窟，自此踏倒名利场。
怀洞庭兮悲潇湘，吟清风兮咏沧浪。
仙人击节相属儿，贱子起舞尤颠狂。
历聘二十八列宿，遍谒三千六上皇。
东风未断薰风起，江北吹落江南藏。
天葩何年到此土，形貌虽减神犹昌。
濂溪先生夸富贵，东坡老子怜忠良。
不如煎酥煮面吃，大胜三碗搜枯肠。
贺建济砚弟游庠
周九鼎（清代）

江城英发各为群，年少才高独冠军。三试词章明锦丽，一腔心地妙香薰。

早占门第能绳武，况值岩廊正右文。伊昔鸡窗共灯火，摩挲老眼望青云。
和樵父词
李龏（金朝）

山深猿鸟久忘年，茅屋风吹夜见天。莫问荆妻生计事，一枝樵斧酒炉边。
对竹
丘葵（宋代）

此君无媚色，耿耿合予衷。
外直形容瘦，中虚忿慾空。
炎凉多变熊，潇潇独清风。
幸免斧斤患，苍然保令终。
四时词拟徐陵用今体次东坡旧韵 夏
李之仪（宋代）

蜀葵易过红榴永，鳞鳞莹角波纹冷。水光汗透玉枕凉，扇影风摇深院静。

无言一向几回颦，品尽么弦竟不匀。空被梁间偷眼燕，黄蜂元是窃香人。
酬李穆见寄
刘长卿（唐代）

孤舟相访至天涯，万转云山路更赊。
欲扫柴门迎远客，青苔黄叶满贫家。
驹支不屈于晋
左丘明（先秦）

会于向，将执戎子驹支。范宣子亲数诸朝。曰：“来，姜戎氏。昔秦人迫逐乃祖吾离于瓜州，乃祖吾离被苫盖，蒙荆棘，以来归我先君。我先君惠公有不腆之田，与女剖分而食之。今诸侯之事我寡君不如昔者，盖言语漏泄，则职女之由。诘朝之事，尔无与焉！与，将执女。”

对曰：“昔秦人负恃其众，贪于土地，逐我诸戎。惠公蠲其大德，谓我诸戎是四岳之裔胄也，毋是翦弃。赐我南鄙之田，狐狸所居，豺狼所嗥。我诸戎除翦其荆棘，驱其狐狸豺狼，以为先君不侵不叛之臣，至于今不贰。昔文公与秦伐郑，秦人窃与郑盟而舍戍焉，于是乎有肴之师。晋御其上，戎亢其下，秦师不复，我诸戎实然。譬如捕鹿，晋人角之，诸戎掎之，与晋踣之，戎何以不免？自是以来，晋之百役，与我诸戎相继于时，以从执政，犹肴志也，岂敢离逷？今官之师旅，无乃实有所阙，以携诸侯，而罪我诸戎。我诸戎饮食衣服不与华同，贽币不通，言语不达，何恶之能为？不与于会，亦无瞢焉。”赋《青蝇》而退。

宣子辞焉，使即事于会，成恺悌也。
次韵叶内翰游西余山用袁奉议韵
程俱（宋代）

平子愧明略，长卿真倦游。笭箵傥可佩，瑶玉岂复舟。

旧闻西余老，猖狂白蘋洲。毫端宝刹见，尘起大地收。

奋迅师子王，蚓蛙视蛟虬。向来大涤翁，晚节万户侯。

襄阳一转语，富贵真云浮。此道久已微，珷玞混琳球。

念昔过苕霅，寻溪亦经丘。同游今安在，十载一瞬眸。

几欲挂长剑，刻舟笑延州。焉知瓮中人，寂默无春秋。

香炉着古庙，一念万劫休。安得五亩园，良苗接平畴。

脱身饥寒外，结友高胜流。二边无馀习，六贼可尽刘。

谁能使危肠，一日一万周。须公谢三旌，故事追羊求。

青鞋一幅巾，往来山之幽。且复载明月，深潭戏垂钩。
挽尚书先生
方一夔（宋代）

前代衣冠第一人，老来鸣道振遗音。勋庸臣子平生志，书易圣贤千古心。

士愿执经来鹿洞，客求挟册售鸡林。飞仙虽去斯文在，山阁神光照斗参。
杂赋
陆游（宋代）

得雨郊原已遍耕，东家西舍多逢迎。
前山云起树无影，别浦潮生船有声。
太庙乐章·皇帝阁六首
周麟之（宋代）

凤盖龙车玉作轮，兹临紫畦谒三神。
已将福酒添眉寿，更祝椒觞一万春。
句
黄世长（宋代）

溪上接秦头，远江分楚尾。
清闲口号
乾隆（清代）

人言难得是清闲，我略清闲辄赧颜。
设使乐斯更何虑，满招忧亦在其间。
春集越州皇甫秀才山亭
孟郊（唐代）

嘉宾在何处，置亭春山巅。顾余寂寞者，谬厕芳菲筵。

视听日澄澈，声光坐连绵。晴湖泻峰嶂，翠浪多萍藓。

何以逞高志，为君吟秋天。
水晶庵同思成听琴
陈履（明代）

梵宇凭江浒，江流入望平。僧居尘鞅外，庵借水晶名。

玉露迸空下，冰弦入夜清。坐看山月上，照见慧莲生。
句
释义了（宋代）

百年休间几时好，万事不劳明日看。
鲁国图诗
谢翱（宋代）

秋风岳下城，海客见图新。树入舞雩里，水来浮磬滨。

东封馀辇路，西狩问虞人。被发逢夫子，狂歌作放民。
东园
陆游（宋代）

车马无声客到稀，荷锄终日在园扉。
断残地脉疏泉过，穿透天心得句归。
对镜每悲鸾独舞，绕枝谁见鹊南飞？悠然自遣君无怪，文史如山蹔解围。
舟过安仁五首
杨万里（宋代）

恰则油窗雨点声，霎时花屿日华明。
不须覆手仍翻手，可杀春云没十成。
珠崖除夕与吴谓远广文守岁有怀山中诸子
成鹫（清代）

烛边吟苦县更催，画尽炉头欲冷灰。马齿一年随腊去，鸡声半夜送春来。

孤衾笑就青毡宿，明镜愁缘白发开。今夕故山应共讶，岁残不见寄书回。
忆旧游 薄游吴淞，旅况萧然，惜别伤春，并成凄调
张景祁（清代）

又春帆带雨，暮角春寒，梦远吴天。拟伴梅花住，柰征尘点鬓，不似当年。

翠尊甚时重照，落月屋梁边。有多少离情，啼莺不语，江柳摇烟。

飞仙。渺何许，怕说与依依，归燕堂前。满目风光换，只青袍草色，漂泊谁怜。

但凭鲤鱼潮信，珍重递吟笺。想蝶扑帘栊，愁春未醒人倦眠。
题李秋堂盟鸥集
朱继芳（宋代）

相逢已恨十年迟，买酒吴山一夜诗。
明日送春仍送客，柳花风颺鬓丝丝。
瓶中梅花
徐似道（宋代）

可怜玉雪不供愁，似情诗翁作□□。
□□此君虽强项，岁寒相对却风流。
千金答漂母行
田锡（宋代）

止水明沈沈，鉴貌未鉴心。
丹凤舞跄跄，知声未知音。
楚王欲图霸，不识韩淮阴。
淮阴漂母家，独得千黄金。
春日即事三首
刘应时（宋代）

春来九雨一日晴，藜杖扶人出户庭。
柳色肯如衰俗眼，向人还似旧时青。
送余侍讲还乡
杨荣（明代）

西昌有佳士，力学工文章。才名动江右，驰誉翰墨场。

科第膺妙选，秘阁蒙恩光。制作播当时，古人相颉顽。

金石谐雅奏，干莫发光芒。优游玉堂署，意气独轩昂。

论议振风采，英声重辉煌。朅来偶婴疾，归思何遑遑。

陈辞伏阙下，承恩还故乡。征帆挂薰风，祖饯潞水傍。

眷言成远别，握手心徊徨。倒此双玉壶，相劝各尽觞。

怀思向何处，万里吴云长。
送林庭立归四明兼柬张子端兄弟
乃贤（元代）

廿年沧海托交情，最忆张家好弟兄。清夜泛舟传玉斝，高堂秉烛听银筝。

故人别去青山远，游子忘归白发生。明月湖边还有约，一竿春水钓丝轻。
安恭皇后挽词
楼钥（宋代）

玉胜标祥兆，褘衣配至尊。
柔仪高马邓，盛德迈娀嫄。
鸾掖空陈迹，霓轩服厚恩。
伤心临七夕，素柰已花繁。
秋夜吟
陈良贵（宋代）

银床一叶败梧飘，旋觉天潢斗转杓。风竹有声如玉佩，月华多转类冰绡。

幽虫砌下双催织，邻女风前自弄箫。秋景满怀刚不寐，那应楚客独无聊。
古鬲次韵成季
韩淲（宋代）

俗物败人意，浅陋欲曷浣。吾行半天下，绵邈岁月懒。

空空持一身，贸贸著两眼。心知瑚琏珍，黄流在中瓒。

良玉岂易逢，金铸得亦罕。孰谓山之幽，因仍对茶椀。

彼鬲乃尔奇，奚待识者断。荡扫盆盎空，俨雅古风满。

文篆异代远，姑以耳目限。天大寰海波，窥测笑蠡管。

传观用燎沉，留连为之款。
宝剑篇送梁非馨
李云龙（明代）

芒砀山中旧龙子，狱底千年睡不起。一朝牛斗敛光华，化作芙蓉出秋水。

蛟腾螭掣杳莫穷，阴房夜夜吼回风。雪花照天真宰泣，为怜天下无英雄。

扶风豪士邯郸族，不惜千金从彼鬻。淬以银河千丈流，磨用昆山一片玉。

舞罢初辞剧孟家，携来还就专诸宿。有时飞电出西方，白帝魂销鬼母哭。

自言此物真灵异，巨阙豪曹无与比。醉来横向膝前看，每恨无从死知己。

郎宁西下乱山青，此日提携事远征。腰间隐隐星辰动，匣里萧萧龙昼鸣。

为君拂拭莲花锷，水涉陆行肆挥霍。神物由来自有神，莫效铅刀试一割。
王化堡
李化楠（清代）

生来死往迭相送，尘埃野马浮生共。世人都在梦中过，那向梦中还说梦。

卢生黄粱众所嗤，人人卢生自不知。荣华富贵都在念，何当只说卢生痴。

人生出处计已审，萧然一榻只甘寝。此中炯炯自分明，不劳道士授磁枕。
刘后村被召
武衍（宋代）

衔上官虽显，吟边兴不衰。
细评南岳稿，远过后山诗。
才大人多忌，名高士素知。
瓣香吾敢后，幸见召环时。
舟中小酌
戴复古（宋代）

独立秋风里，怅然思故乡。
渚头沽美酒，船上作重阳。
篱菊一枝瘦，溪鱼三寸长。
客中聊尔耳，亦可慰凄凉。
后庭隙地莳花草毕灌园成趣稍破岑寂
邓云霄（明代）

谁言粉署客，更作灌园翁。入静知生意，抽新见化工。

开窗摇碧色，褰幌引香风。地僻心偏远，烟霞想像中。
减字木兰花（四之一）
贺铸（宋代）

春容秀润。二十四番花有信。鸾镜佳人。得得浓妆样样新。

情无远近。水阔山长分不尽。一断音尘。泪眼花前只见春。
上巳会兴庆池二首 其一
韩琦（宋代）

元巳开樽处，垂萝碧洞前。绮罗明浩渺，台榭插漪涟。

曲水来如篆，轻桡去若仙。春寒芳意晚，未见柳飞绵。
西安道中二首
吴芾（宋代）

平林环翠如山立，野水涵空似镜开。
道上人家多美竹，欲行未去更徘徊。
挽沙溪项公苔湖居士
戴复古（宋代）

一曲苔湖上，深居万竹间。
自寻三径乐，早得一身闲。
{氵虢}{氵虢}循除水，林林夹屋山。
伤心白云际，遗迹尚班班。
新年杂兴十首 其三
李光（宋代）

红蕉栏畔小池塘，山雨添花映短墙。自是冰霜元不到，浮花那解傲冰霜。
早春归山中旧居
薛能（唐代）

茫茫驱匹马，归处是荒榛。猿迹破庭雪，鼠踪生甑尘。

开门冲网断，扫叶放苔匀。为惜诗情错，应难致此身。
和郑逢辰元宵韵
项寅宾（宋代）

忆昔先皇赏露台，鳌山半影落蓬莱。
群芳欲识龙颜喜，双阖时瞻雉扇开。
十里仙香蒙碧雾，六宫韶乐隐新雷。
神仙旧事浑如梦，只有春风每岁催。
新晴过双鱼楼二首 其二
王渐逵（明代）

登楼望平野，阡陌纷参差。我稼日已长，我迹日与俱。

旬岁歉饥馑，一饱夫奚求。灌园养疏拙，代耕非所希。

展书暇且读，古人有良谋。孺子歌伐檀，渊明赋归来。

二君炳前脩，翛然舒我忧。鹪鹩隐榆枋，蔚岑相为期。

虽无鹏鹄翔，可以远网罗。
句
越州幕僚（宋代）

莲幕风清不受梅。
送刘东郊
金綎（清代）

木落岭猿愁，江帆开素秋。寸心千里远，孤剑一身留。

闽海天垂尽，仙山云半浮。安期方待子，且抱古琴游。
和黄三安仁山庄五首 其三
崔颢（唐代）

车马东城路，寻君至北山。为从人境出，弥觉世情闲。

月在清潭上，风归暗筱间。此时心最得，长啸不能还。
对雪有寄
宋庠（宋代）

芳历峥嵘岁，平台沆漭天。
初惊飞砾集，坐觉雨花妍。
未夜珠还乘，非春玉作田。
何尝甘絮后，正是占梅前。
乱影都难拟，幽光只自鲜。
辟寒金貯屋，障悼锦裁鞯。
回旋凌波舞，轻明饮露仙。
去应迷粉水，来欲助琼筵。
有浦皆捐珮，何窗不列钱。
幽兰君自许，侬意怯么弦。
送临清杨可主簿入蜀
王禹偁（宋代）

脱白去焚黄，遥知祖德光。
墓坟乔木老，襟袖桂枝香。
回见梅含雪，归逢橘饱霜。
子云应有宅，为奠草玄堂。
吴门狱中怀北山旧隐 其四
释道潜（宋代）

东崦扶疏一树梅，繁英辜负岁时开。殷勤寄语兰兼蕙，它日春风我亦来。
皇太后六旬万寿圣诞诗 其七
曾广钧（清代）

兴庆班行翟茀齐，内官朝拜殿东西。主家绣幰辉车骑，戚里花钗照钿犀。

赤绶题名上长乐，绿签通籍达金闱。璇庭别有家人宴，华组从容近紫泥。
恩爱深•瞥遇红绫幛
董以宁（清代）

萧寺初留，盼年纪花稍上。留仙体态，相违一晌。到得而今，罗敷已嫁应难傍。

瞥遇红绫幛。似曾相识，费侬端相。休到青陵台上望。

侬自有明珠，不便殷勤投向。无可致区区，小槎空在明河漾。

但把三生忏，何用问朱楼，起居无恙。
春闺曲
王鸣雷（明代）

曲槛朱栏夹道斜，洛阳无处不飞花。君看昨日辞巢燕，今日空巢来妾家。
蕙兰芳引（仙吕）
周邦彦（宋代）

寒莹晚空，点清镜、断霞孤鹜。对客馆深扃，霜草未衰更绿。倦游厌旅，但梦绕、阿娇金屋。想故人别后，尽日空疑风竹。

塞北氍毹，江南图障，是处温燠。更花管云笺，犹写寄情旧曲。音尘迢递，但劳远目。今夜长，争奈枕单人独。
题程正郎蟾宫折桂琼林锡宴诗卷
石宝（明代）

蟾宫前后交桂阴，桂气袭人寒不禁。吴刚倚斧夜不寐，兔毫冷不冰壶深。

青袍绿鬓谁氏子，独上云霄亲折取。归时不遣素蛾知，两腋西风日千里。

东风吹尘红映道，恩光著袍绿如草。男儿得意非寻常，出门仰天气浩浩。

雕琼作树瑶作华，乘春早宴仙人家。蓦听虞韶杂鸣凤，停杯一啸凌紫霞。
题王梦熊竹
徐庸（明代）

蓬岛仙游几岁华，此君相见影交加。开尊忽忆西窗夜，坐听秋声剪烛花。
沁园春·客东亭，夜梦亡姊，枕上赋此
陆震（清代）

追念平生，孤露茕茕，何限酸辛。更兄偏早夭，余将安托，姊今遽逝，弟益无亲。

昨岁床前，频来问疾，语我今番病已真。吾与汝，恐此生相见，不到明春。

夜阑语更谆谆。念儿幼、愚騃长未婚。况蓬头历齿，尤怜弱女，画眉梳发，待倩何人。

嘱汝毋忘，归言而妇，少小相依莫更嗔。今重记，觉言犹在耳，泪尚沾巾。
酬令狐司录善福精舍见赠
韦应物（唐代）

野寺望山雪，空斋对竹林。我以养愚地，生君道者心。
送客
王同祖（宋代）

千金难买是心知，谁遣相亲又语违。
杨柳若和行客恨，不教飞絮扑春义。
送戚维戚纶之阆州亳州
王禹偁（宋代）

古人贵道德，岂以禄位拘。
有道不在位，颜回舜之徒。
无德殃且不，商受为独夫。
以此固名节，富贵安足图。
睢阳戚先生，今世古之儒。
终身不求仕，没齿唯诵书。
孝爱睦姻族，淳谨化里闾。
文翁变蜀土，尚以德位俱。
仲淹居汾水，专用素教敷。
青青子衿辈，栉比曳朝裾。
盛德苟无报，吾道将焉如。
鲤庭生二子，骊颌委双珠。
朴厚有父风，学业张皇谟。
各登进士科，齐乘使者车。
阆中佐郡政，亳社司搉酤。
佐郡古半刺，可使惸嫠苏。
搉酤今权道，亦助军国须。
牵车骥虽屈，补履刃有余。
谁谓佐著作，在上积薪刍。
谁谓光禄勋，其中混琼琚。
我亦何为者，先上青云衢。
伐木空求友，拔茅未连茹。
终待奋直笔，会当伏青蒲。
请慎名与器，愿分贤与愚。
汇征补皇极，戮力张道枢。
巨鱼方喣沫，相忘在江湖。
冥鸿当顺风，接翼摩太虚。
此志尚壹郁，此别良悲吁。
苦县且密迩，剑关多崎岖。
于役勿为叹，加饭聊自娱。
尺素惠好音，无惜双鲤鱼。
又和至丛山堂口占
韦骧（宋代）

残红新绿媚朝晴，脚到丛山眼倍明。春老物情皆有趣，只应犹欠早莺声。
杂兴
陆游（宋代）

涨水入我庐，萍叶黏半扉。
日出水返壑，念汝何由归？
孟子·孟子好辩
陈普（宋代）

禽兽纵横鬼魅多，人间岐路总差讹。
当时缄口终无语，天理民彝竟若何。
次韵寄卢行之三首 其三
许景衡（宋代）

扑扑金猊嘘白烟，峨峨画阁插青天。杯盘洒落有馀韵，翰墨风流追昔贤。

远岫长堆翠羽被，晚霞碎拍胭脂绵。铜章更有诗家子，横写绪馀犹可怜。
金缕曲 题褚二梅北征草和顾顾山
杜文澜（清代）

帽影缁尘扑。记年时、天街试马，玉鞭香簇。几度销凝旗亭字，醉听春风旧曲。

又灞安、垂杨吹绿。昔日长条都攀尽，展吟笺、怕认莺花熟。

谁更写，梦华录。

君居洛下东头屋。寄闲情、裁云剪月，脆丝毫竹。不惜黄金空抛去，换酒鹴裘未足。

算剩得、珍珠一掬。千里烽烟家何在，唱新词、还替刘蕡哭。

窗雨暗，话银烛。
拟古 其四
胡奎（元代）

鱼戏莲叶北，花落莲子生。早知莲菂苦，不有别离情。
中岩纪事
陈是集（明代）

玉泉洞下留仙谷，伏虎岩前遇吕仙。却怪长公无一字，偏将墨洒佛头边。
庚辰四十五岁
文天祥（宋代）

东风昨夜忽相过，天地无情柰老何。
千载方来那有尽，百年未半已为多。
君传南海长生药，我爱西山饿死歌。
泡影生来随自在，悠悠不管世间魔。
送倪敦复朝奉还台
郭祥正（宋代）

有力乃致远，中道力不任。言归闭空屋，敢复求知音。

君来监郡务，猥巷一见临。称褒借阳春，片砾成寸金。

觞酌每追随，啸咏舒悰襟。不觉三岁过，启棹离江南。

君怀有玉宝，未尝献于今。于今不往献，千岁惜湮沈。

流景良可悲，须雪来侵侵。前途渐就窄，后会安可寻。

屋梁见落月，殷忧存我心。犹期泽万物，霈然作商霖。
题高尚书藤纸画云林烟嶂图
柳贯（元代）

髯翁昔饮西湖渌，满意看山看不足。醉拈官纸写秋光，割截五州云一幅。

吾闻妙画能通仙，此纸度可支千年。祇愁蓬莱失左股，六鳌戴之飞上天。
陈西崦挽词二首 其一
萧立之（宋代）

去国年犹在，深城早卜居。宁寻少游语，不作子公书。

晚日灵光殿，春风下泽车。空同有生意，千载愧曹蜍。
题洛尾亭二首
张耒（宋代）

洛尾亭边淮汴交，来波去浪恨迢迢。
无端更洒黄昏雨，吹作春愁不肯消。
挽词二首
傅察（宋代）

故里尊疏傅，群公庆孟亿。
方欣五福备，遽隔九原幽。
欢息人何赎，褒荣礼独优。
翻疑脱仙骨，名字照丹丘。
念奴娇·春雪咏兰
陈子龙（明代）

问天何意，到春深，千里龙山飞雪？解佩凌波人不见，漫说蕊珠宫阙。楚殿烟微，湘潭月冷，料得都攀折。嫣然幽谷，只愁又听啼鴂。
当日九畹光风，数茎清露，纤手分花叶。曾在多情怀袖里，一缕同心千结。玉腕香销，云鬟雾掩，空赠金跳脱。洛滨江上，寻芳再望佳节。
奉送季清赴山东幕府
程珌（宋代）

黄云衔雪天模糊，有客飘然出上都。
青丝络马银兜鍪，红锦{上长}弓金仆姑。
剑光压匝照路隅，帕首百骑前诃呼。
不知客本山泽臞，今胡为者意气粗。
自言有将新孙吴，我欲与之同减明。
呜呼亡胡岂难且，病兵怯将自逃逋。
胡不观昔我艺祖造中区，以兵为国垂洪模。
河北河东义勇徒，二十四万鼓应枹。
中兴益振尺五符，世忠淮左聚熊貙，
刘锜淮西貔虎俱。上流岳飞弯天弧，
金陵张浚羆捕狐。单于台下虽宽诛，
采石山前已断颅。迩来残虏尚窥窬，
门内群寇更睢盱。胡乃朘剥及其肤，
岂止牛羊不求刍。我欲别幕飞于菟，
十万一屯淮之区。技闲器利整平居，
帜明鼓震蒐彼庐。精神所折虏如无，
而况山东群盗乎。五符傥缺听其虚，
十年且尽一赋租。斩然圻画勿牵渠，
他时混一更新图。伟哉玉帐得通儒，
君复碧油吐良谟，凌烟岂一貂蝉与。
菊花 其四
黄裳（宋代）

葛巾尤有酦醅浓，岂是堤防落帽风。我未醉时君莫去，且来闲坐菊丛中。
王都尉惠诗求和逾年不报王屡来索而王许酒未送因次其韵以督之
张耒（宋代）

酸寒杜陵老，痛饮遗身世。云安小县曲米春，遥知美味无多子。

犹令此老气如虎，傲兀几以醉为异。争知侯家美酒如江湖，金铛犀杓与之俱。

玉壶晓倾春水决，银槽夜滴秋雨疏。主人文章足宾客，许致曲生来坐侧。

三杯脱帽我家风，渴如旱田占雨虹。冷官如瓶君未见，腹惟贮水冰生面。

鸣鞭走送烦驺辔，坐对朝寒北风起。未欲烦公大作宴，老夫自斟看深浅。
逢故人
杜牧（唐代）

故交相见稀，相见倍依依。尘路事不尽，云岩闲好归。

投人销壮志，徇俗变真机。又落他乡泪，风前一满衣。
寄寿二亲三首３
刘黻（宋代）

甘向清朝作逐臣，茹蔬亲草即经纶。
心香都在寒梅上，宇宙常逢不老春。
送雍陶侍御赴兖州裴尚书命
刘得仁（唐代）

纶阁知孤直，翻论北巷贤。且縻莲幕里，会致玉阶前。

洙泗秋微动，龟蒙月正圆。元戎军务息，清句待君联。
治圃杂书二十首 其三
方回（元代）

闭户全无事，窥园颇自由。不堪钳纸尾，乍可把锄头。

避树斜开径，邀泉曲放沟。吾心元自直，儿辈勿相尤。
去国呈蔡元度
毛滂（宋代）

去国黄流急，搔头白发新。
牛衣还卒岁，狗监定何人。
奏傔宁妨跛，为郎正碍贫。
鄙文无恙否，酱瓿盍相亲。
过西邻许子看菊时曹子家傍焉 其一
王世贞（明代）

篱边五色傲霜花，白酒黄鸡不用赊。乘兴即来酣即去，许家的的胜陶家。
太常引 七夕早起，偶与女媛围棋
徐淑（两汉）

朝来倦绣且围棋。姑妇固相宜，母女亦何奇。但瓜葛、休生诳欺。

卢胡一笑，楸枰白黑，转眼总忘机。空自论高低，还与汝、商量晒衣。
幸白鹿观应制
李峤（唐代）

驻跸三天路，回旃万仞谿.真庭群帝飨，洞府百灵栖。

玉酒仙垆酿，金方暗壁题。伫看青鸟入，还陟紫云梯。
避暑
赵友直（宋代）

寰区皆是火，何地避炎官。
散发松阴下，挂巾石壁间。
诗题疏竹润，酒入碧筒寒。
不必频挥羽，清风无汗颜。
赠瞿睿夫
欧必元（明代）

先生海内文章伯，奔雷驱电争霹雳。胸次能包震旦图，意气兼吞云梦泽。

权衡万古有低昂，鞭笞四海咸辟易。高名一日满中州，贞心傲骨凌千秋。

腹中嗜古过玄晏，架上藏书胜邺侯。挥毫万纸俱立尽，白璧黄金莫与酬。

手持三尺莲花铁，谭笑当年霏玉雪。大鹏虽已徙南溟，羞向侯门事干谒。

白眼能空世上人，肮脏何堪嚼水蘖。徒教薄命妒娥眉，道旁豺虎相撑持。

青天乍失白日暗，魑魅纷腾蛟蜮欺。往欲叩阍阍者怒，长谣空自叹孤儿。

短褐萧萧发覆额，报仇欲作吴宫客。文章忠孝两无伦，上书乞米长安陌。

酸鼻徒惊俗吏筵，石父沉冤宁与白。交因东海屠先生，感激情深气大横。

解剑欲将酬刺士，报书聊为讼公卿。吴狱邹阳初见释，皂帽藤冠入楚行。

楚中往事数屈宋，离骚留与词人诵。江芷蘼芜荐异香，渔父江潭相伯仲。

潇湘秋月笼轻烟，领取扁舟湘浦弄。自从著作掩柴扉，众人欲杀怜者稀。

未能东海来求药，暂向西山学采薇。韬光埋照名宁灭，玉折兰凋事已非。

近日探奇趋百粤，委宛还堪穷禹穴。闭户研精订杀青，溽暑炎方增病骨。

门下虽多问字俦，座上宁堪容俗客。嗟余本是泥涂人，壮岁差能悟斲轮。

意气相逢肝胆立，平生不作侯门宾。藤杖竹冠怀半刺，自述通家两世亲。

小子谬承尊上座，片语因君遂许可。执辔何当下市门，千秋高谊归虚左。

定交倾盖已忘年，应酬沓遝何为者。自昔高谈席上珍，道在龙蛇各冇神。

宇宙虽宽双眼在，英雄岂作蓬蒿伦。顾我从旁觉形秽，么么之言何足陈。
训蒙绝句 天
朱熹（宋代）

气体苍然故曰天，其中有理是为乾。浑然气理流行际，万物同根此一源。
复往大名三首 其二
吕本中（宋代）

我老不自得，每为饥所驱。漫抛青箬笠，空负白髭须。

见贼犹堪斗，逢人莫问途。寰区足秀句，山泽有臞儒。
失白鹰
郑繇（唐代）

白锦文章乱，丹霄羽翮齐。云中呼暂下，雪里放还迷。

梁苑惊池鹜，陈仓拂野鸡。不知寥廓外，何处独依栖。
惜余春慢二首 其二
王时翔（清代）

碾瓦成沙，填波架屋，无复昔王亭槛。疏烟淡抹，小雨微濛，野花向人低糁。

休问枚叔邹生，七发徒存，一书空感。便雪台赋冷，鸣皋歌歇，尽增凄黯。

还记起、西蜀才人，文园病客，曾也曳裾观览。淹留未遇，著就雄篇，忽动茂陵追念。

而我来游，自怜零落栖迟，萧然琴剑。仗东风有力，吹断青衫泪点。
寒鸦图
谢晋（明代）

空江阴霾断舟楫，芦苇萧萧远相接。洲中栖息一群鸦，宛似梢头未翻叶。

高枝翮冻吹将落，低枝亚水惊涛恶。上林全树多好枝，何不飞去荣处乐。

飞不去兮争奈何，流水孤村无网罗。会待柔风布晴暖，高翔远翥迎春和。

更愿年年黍禾熟，饮啄飞鸣时往复。朝风莫雨亦不移，长向田家树头宿。
新年谒乌龙庙偶成二首 其一
林光（明代）

半山残雪半山云，装点乌龙到十分。几树梅花开笑口，晓风时有暗香闻。
忆夏墟山园
张镃（宋代）

松处筑亭何日见，霜时开径去年行。
速排忙事成幽事，已觉贪山浪得声。
砚
刘克庄（宋代）

圆眼珠单颗，方穿玉一洼。
宝如双白璧，草了十黄麻。
和新开西湖十洲之什
舒坦（宋代）

洗出烟华紫翠匀，再将绝景付重闉。
千山有影螺垂地，一水无重镜照人。
香贱钓筒萍雨夜，绿摇花坞柳风春。
杖藜尽日沧浪兴，时有幽人岸白纶。
秋夜雨（再和）
吴潜（宋代）

单于系颈须长索。捷书新上油幕。尽沈边柝也，更底问、悲笳哀幕。

衰翁七十迎头了，先自来、声利都薄。归计犹未托。又一叶、西风吹落。
寄赵鼎臣
戴复古（宋代）

学如刘子政，不使校书天禄阁。
文如李太白，不使待诏金銮殿。
倚楼终日看庐山，赢得虚名闻九县。
才忌太高，心忌太清。
平平稳稳，为公为卿。
骐骥可羁，乃归帝闲。
麟凤莫驯，为瑞人间。
人间为瑞徒能好，骐骥可羁终远到。
岁寒心事几人知，手把梅花供一笑。
睡起书触目
陆游（宋代）

压架藤花重，团枝杏子稠。
渴蜂窥砚水，弱燕集帘钩。
入夏暑犹薄，投闲身自由。
午窗初睡起，幽兴付茶瓯。
寄西山
华岳（宋代）

姓名久不到西山，觅便无风鼻谩酸。
天堑有花春堰急，地炉无火夜堂寒。
青灯昔记对床卧，白发今羞把镜看。
见说北归常有雁，一书无惜报平安。
雪景
姚纶（明代）

寒空飞雪满，天地玉壶中。一色梨花月，千家柳絮风。

山童候虚牖，吟客载孤篷。试问阳春曲，何如白战工。
驺虞
佚名（先秦）

彼茁者葭，壹发五豝，于嗟乎驺虞！
彼茁者蓬，壹发五豵，于嗟乎驺虞！
春雨绝句
陆游（宋代）

今年春半不知春，飞雹奔雷吓杀人。
缝得春衫元未著，免教惆怅洛阳尘。
赠欧阳秀才
刘威（唐代）

桐上知音日下身，道光谁不仰清尘。偶来水馆逢为客，

旧熟诗名似故人。永日空惊沧海阔。何年重见白头新。

权门要路应行遍，闲伴山夫一夜贫。
丁督护歌六首
刘骏（南北朝）

督护北征去，前锋无不平。朱门垂高盖，永世扬功名。
题石井二首 其一
张嵲（宋代）

天孙洗黛作灵泉，山腹空明一镜圆。不用奔流出山去，人间浊浪正浮天。
叹庭前甘菊花
杜甫（唐代）

檐前甘菊移时晚，青蕊重阳不堪摘。明日萧条醉尽醒，残花烂熳开何益。

篱边野外多众芳，采撷细琐升中堂。念兹空长大枝叶，结根失所缠风霜。
感寓二首
梁德裕（唐代）

彩云呈瑞质，五色发人寰。独作龙虎状，孤飞天地间。

隐隐临北龙，峨峨象南山。恨在帝乡外，不逢枝叶攀。

幽涧生蕙若，幽渚老江蓠。荣落人不见，芳香徒尔为。

不及绿萍草，生君红莲池。左右美人弄，朝夕春风吹。

叶洗玉泉水，珠清湛露滋。心亦愿如此，托君君不知。
刘叔茂及第后往广德拜亲过吴江新治
强至（宋代）

今岁同升客，如君有几人。
青年登一第，白首具双亲。
喜气生军垒，欢迎聚邑民。
诸兄在天禄，勉去繼清尘。
次韵天台陈榆收
陈著（宋代）

世态自浮轻，犹存冷处盟。
功名随泡影，道义要权衡。
打破片云隔，来分半日清。
且须谋稳事，未问把天擎。
邓县君挽辞二首 其二
刘弇（宋代）

中庭熨泠事多违，像设俄惊穗作帏。风雨夜花连子失，铅黄朝镜觉鸾非。

一篇潘赋空赍恨，数鼓庄盆未息机。俯仰便成今昔异，瓶银簪玉意何归。
杂兴
方一夔（宋代）

衰草含烟木叶黄，空城摇落客思乡。雁高孤月临空塞，鱼退残星过曲梁。

醉眼昏花迷野马，帖书戏草掣风樯。閒来更试丝纶手，新钓江鲈一尺长。
谢羽鸿门处
梁维栋（明代）

鸿沟清浅不盈尺，分得山河一统深。不是为刘谢羽亟，借刘洗彻报韩心。
御沟水
韩上桂（明代）

洛阳城东花草殷，垂杨满道那可攀。始闻绛气萦金阙，复道寒烟锁玉关。

玉关对削围丹戺，仙馆横连盈帝里。深宫寂寞掩芙蓉，间道斜通御沟水。

沟水东流百尺深，绝代佳人但一心。红颜可照青天丽，粉黛空含绿树阴。

绿树阴森不可见，柏梁宫里陈高宴。谩想轻盈拟阿娇，更得娉婷似飞燕。

飞燕双翻入华堂，清歌妙舞逼成行。各取嫣妍回眷恋，何知姊妹借辉煌。

逢人祇羡乌鸦挽，对镜真誇宝凤妆。宝凤妆成不自惜，但愿君王赐颜色。

君心活似剑端环，妾念专期林上翼。林上寒乌栖满枝，三春归雁湿征衣。

恨不倾身联比目，那能奋翮趁双飞。流苏宝帐尘得满，承露金茎滴乍稀。

此时惨淡玄华耗，此日之临御沟道。沟道波浮映远杨，繁丝乱絮结中肠。

潆洄莫遏东归水，哽咽空停五夜觞。觞中酒满泪亦满，枝上丝飏情复飏。

薜萝紫结徒悬月，萏菡朱华祇怯霜。沉思此事怜孤寝，沟水沟声常入枕。

黄姑几度见填河，织女七襄害成锦。波去波回亦有时，千金赋尽无还期。

但看古来沟水地，谁不吞声恨落丝。
题画册 其二
孙承恩（明代）

青山涧底结阴阴，老大还无用世心。张洞西边煮茶灶，山灵虚闭白云深。
点额鱼
白居易（唐代）

龙门点额意何如，红尾青鬐却返初。

见说在天行雨苦，为龙未必胜为鱼。
王昭君二首 其一
袁昌祚（明代）

马首琵琶彊自随，娇歌还自泪双垂。霜风若飒蛾眉泪，塞上和戎更觅谁。
七峡巢云
曾永和（明代）

人传仙迹遍东山，七峡依然在此间。棋局年深瑶草绿，药炉昼永点苔斑。

斜穿明月如珠碎，乱拥閒云满石湾。天上为霖时出峡，晴明仍伴鹤同还。
登南岳上封寺
真德秀（宋代）

好风一夜扫阴霖，涌山群山紫翠深。
眼界豁然因有觉，六尘空后见真心。
题金陵杂兴诗后八首
薛师董（宋代）

方泉周四半生痴，语辄惊人不自奇。
渠句却题君集后，要寻梨木共传之。
寄何无咎二首
邓渼（明代）

风涛潮汐未应虚，腹字那无径寸鱼。
海上老兵韦蠙褶，山中隐士竹翘书。
品泉石磴迎凉早，丸药春林坰露初。
婚嫁不关儿女累，却烦羔雁到庭除。
四壁图书自觉尊，不从人俗竞朝昏。
荒庭尚隐玄微子，素业应传洛诵孙。
农扈劝春同布谷，壸人争旦有清猿。
似闻椎髻能偕隐，操作常穿犊鼻裈。
江原张景通善颂堂
文同（宋代）

庭前云盖碧巉岩，堂上先生雪满髯。
说药客来聊下榻，谒斋僧去便垂帘。
种时法好花难谢，买处钱多石易添。
子舍光荣身壮健，只将香火事华严。
和陈子思舅探梅
毕仲游（宋代）

晓过东堂探早梅，山翁指处一枝开。只怜旧路无人到，谁为新诗有意裁。

晚雪欺凌空自怨，春风吹拂似相猜。更须催问今朝客，有酒有花宜早来。
登法华台
陈琰（宋代）

流水西来绕乱山，山色曲折几重滩。
烟云出入搜寻易，人世兴亡入画难。
南楚归舟牵客思，西风脱叶转秋寒。
年华渐晚边城远，凝望中天更倚栏。
次韵李端叔题孔方平书斋壁 其七
释道潜（宋代）

端居终日少逢迎，佳客时来一座倾。不见诸郎事弦管，幽窗唯有读书声。
晏斋余自名也故常以榜自随乃以名厅事之东偏
赵蕃（宋代）

容膝徒知取易安，容君数百又何宽。
若人问我名斋义，两语从渠作麽看。
齐国大长公主挽词二首
梅尧臣（宋代）

贤行闻当世，尊隆异故常。
每令夫结友，不为子求郎。
夜月初沉海，姑星忽殒潢。
临门亲祖祭，悲吹起修冈。
次韵酬子功行次白鹭洲见寄
黄履（宋代）

已隐南山雾，聊经白鹭洲。初闻未得见，怅望登高楼。

空城凝寒未，目极徒离忧。咫尺邈千里，此夕如三秋。

何当侵星来，樽前得诗流。一饮诗百篇，同销万古愁。
寄深甫
刘敞（宋代）

往卜颍上居，徒爱颍上人。巢由节并世，管鲍必相亲。

而我与夫子，阡陌东西邻。正可白首游，岂计中道分。

人生莫自必，一别俄六春。入践西掖垣，出乘两朱轮。

佐时乏明略，来往徒纷纷。上愧洗耳翁，下惭图霸臣。

念欲投劾去，结茅复从君。摅我宿昔意，寄声谢水滨。
逍遥咏
宋太宗（宋代）

至药家家有，谁人解得么。
玄通真法界，妙理谕恒河。
年岁销风水，芝兰间棘窠。
阴功阳造化，善少恶中多。
句
伍彬（唐代）

稚子出看莎径没，渔翁来报竹桥流。（《夏日喜雨》）

踪迹未辞鸳鹭客，梦魂先到鹧鸪村。（《辞解牧》）
慰殷无美哭女
王世贞（明代）

殷生抱和璧，悠然掩柴荆。不咏颜远句，却钟夷甫情。

夕枕断纨影，朝餐稀佩声。蒙庄亦难解，唯有诵无生。
景福殿前柏
王安石（宋代）

香叶由来耐岁寒，几经真赏驻鸣銮。
根通御水龙应蛰，枝触宫鸣鹤更盘。
怪石误蒙三品号，老松先得大夫官。
知君劲节无荣慕，宠辱纷纷一等看。
早归
元稹（唐代）

春静晓风微，凌晨带酒归。
远山笼宿雾，高树影朝晖。
饮马鱼惊水，穿花露滴衣。
娇莺似相恼，含啭傍人飞。
寄金陵孙燕诒
邓云霄（明代）

浪起金山打石头，浮沉今昔几书邮。缄情遥寄六千里，往事回看十八秋。

梦绕白门莲社冷，目穷红树雁声愁。班荆道故前期远，肠断君家旧酒楼。
贵妃阁端午帖子
许应龙（宋代）

裁成御服进君王，雾縠云绡叠雪香。
却效葛覃躬节用，不忘澣濯旧衣裳。
凤栖梧（会于秋香阁，适令丞有违言，赋此词劝之）
曹冠（宋代）

昨夜西畴新足雨。玉露金飙，著意鏖残暑。画阁登临凝望处。余意晚照明烟浦。

闲是闲非知几许。物换星移，风景都如故。耳听是非萦意绪。争如挥尘谈千古。
拟寒山寺 其十五
释怀深（宋代）

日食半斤肉，十年一百秤。且限六十年，不知几个命。

肉块高如山，业坑深似井。前路黑漫漫，劝君宜猛省。
上林春慢 癸酉公腊未尽半月作
杨玉衔（清代）

树老号寒，天黯压檐，欲雪炉空无酒。贾岛祭诗，梁园授简，工夫料量初就。

腊附待换，怎情绪、乱丝依旧。不堪闻，是隔苑雨风，酿愁时候。

乍阴晴、几番饤饾。春消息、待漏陌头烟柳。夙约比邻，新欢故国，娇心耐人重叩。

踏青伊迩，还等个、寻芳珍偶。陇云深，数梅驿、一枝来否。
大雪赵振文寄诗言乘月泛舟清甚次韵
楼钥（宋代）

老我心知笔力衰，颇欣腊雪瑞清时。
三茅奇观亦难遇，白玉峰头灯万枝。
幽居初夏
陆游（宋代）

长歌嫋嫋插秧天，小繖翻翻入市船。
高栋巢乾初乳燕，绿槐阴市已鸣蝉。
只言末俗人情恶，未废先生日晏眠。
推枕起来闲弄笔，铜蟾手自挹寒泉。
石门庵
翁卷（宋代）

山到极深处，石门为地名，
岚蒸空寺坏，雪压小庵清。
果落群猿拾，林昏独虎行。
一僧何所得，高从若无情。
辛亥七夕末伏
韩琦（宋代）

二七今同末伏辰，初秋时候暑微熏。星桥旧说通灵匹，剑肉何人遗细君。

莹席冰寒心共爽，噪风蝉急耳欣闻。郢中新曲高难和，唯付珠喉任遏云。
次韵杨君全送春花
黄庭坚（宋代）

化工能斡大钧回，不得东君花不开。
谁道纤纤绿窗手，磨刀剪彩唤春来。
齐天乐
柴望（宋代）

凄凄杨柳潇潇雨，悄窗怎禁滴沥。思里传螀，愁边落雁，多少东沥山色。知他恨极。料为我窗前，强鸣刀尺。竟日西风，那堪无寐更邻笛。

黄花开遍未也，花开应笑我，年少难觅。灞上长安，河边渭水，都把韶华暗掷。何人碎璧。尚衰草连天，暮烟凝碧。怕说相思，撼枫喧夜寂。
任大卿出龙眠度水罗汉
释居简（宋代）

故家寻钓鳌，遗俗问佛世。喜逢十六人，不闻四句偈。

风姿如隐槃，服御乃古制。开卷发遐想，瞪目得熟睨。

绝溪将安之，深厉浅则揭。岸登植瘦策，石踞整坏毳。

预流逮无学，劝进惮劳勚。岿然望等妙，迢递苦跋疐。

悠悠马不前，亹亹驾辄税。弗悟燕安毒，遂失远大计。

双林受遗托，久视不得逝。岂知古龙象，所向必超诣。

弗践极则处，弗到弗小憩。朅来吊形影，相与话情契。

丁宁勇著鞭，同振木方袂。
送河阳任长官
王禹偁（宋代）

宰君行李苦萧疏，妻子龙锺尚跨驴。
醉眼且看花满县，愁颜莫望果盈车。
头衔新换呼明府，科第元高得校书。
谁解吟诗送行色，茂陵多病老相如。
微子庙
张方平（宋代）

西伯已招二大老，东邻更弃三仁人。元龟遂讫商家命，白马永为周室宾。

抱器幸存天凤祀，丧邦都为牝鸡晨。可怜长发源流远，旧国犹存庙树春。
点绛唇·波上清风
魏夫人（宋代）

波上清风，画船明月人归后。渐消残酒，独自凭栏久。
聚散匆匆，消恨年年有。重回首，淡烟疏柳，隐隐芜城漏。
八月十四日宿官塔下院二首 其一
冯延登（金朝）

野僧引客看脩竹，拄杖入林惊暝禽。一道细泉鸣藓磴，恍如閒听颖师琴。
次韵温其元日诗
刘子翚（宋代）

晓来飞雨挟风颠，洗出韶容换故年。
花动一红明屋角，山寒乱碧到樽前。
病如夜鹤孤还警，老似春蚕饱即眠。
赖有故人开寂寞，锦囊诗句许时传。
周象贤明府明卿门人属感明卿放逐因赠明府
李攀龙（明代）

金马风流汉主恩，一时冠盖尽王孙。不知泽畔行吟日，那得周郎却在门。
少隐惠所尽潇湘雪景 其一
邹浩（宋代）

永州城北十五里，二水初同为一水。天花开玉满前飞，人在故人亭子里。
龟溪即事五首
高斯得（宋代）

二疏仕汉庭，才术相颉{左目右行}。
竝传已云宠，同归更辉光。
蹇予与季父，碔砆而琳琅。
不才自宜汰，显斥庸何伤。
处我嫌疑间，斯义安所当。
潜圣讥邻醯，焉瘦渠肺肠。
提举生辰
仲并（宋代）

东井遥观盾日升，南风犹入舜弦鸣。
鹏程九万岂终息，椿岁八千方再荣。
平世功名期凤鸟，一时文采应长庚。
浮瓜沉李年年事，稽首弧南一点明。
云鬓
王偁（宋代）

香鬟三尺绾芙蓉，翠耸巫山雨后峰。
斜倚玉床春色去，鸦翎蝉翼半蓬松。
和李梅南见寄十四韵
赵必象（宋代）

公归乎山中，袖藏经济策。
恨不云龙游，相从老樵石。
樵溪酿泉云，樵谷嘉禾殖。
诗垒压刘曹，酒国并秦越。
与其千户侯，何如千亩漆。
文星耿在目，龙门兮咫尺。
天风堕珠玑，捧玩手不释。
斧钺太森严，句法万峭拔。
奈何士也贱，至宝道傍掷。
平生钓鳌手，烹鲜抑何屑。
箪食与豆羹，岂足动颜色。
閒愁恼吟肠，义利自为敌。
相逢开口笑，无怨亦无德。
守居园池杂题 书轩
文同（宋代）

清泉绕庭除，绿筱映轩槛。坐此何可为，惟宜弄铅椠。
过明田寺会杨李二生於碧玉三首
胡寅（宋代）

骚人空自怨兰椒，更遣招辞叹远遥。
争似夷齐饱薇蕨，每同嵇阮醉觚瓢。
清歌窈眇成珠贯，仙步虚徐按玉条。
最忆向来携手处，云平溪树水平桥。
木兰将军祠
薛季宣（宋代）

人怯山西种，谁知掌上身。猪羊刀霍霍，车马道辚辚。

幕府开娘子，旂常纪乱臣。梦回清镜对，千古茜裙新。
宴桃源
晁补之（宋代）

往岁真源谪去。红泪扬州留住。饮罢一帆东去，去入楚江寒雨。无绪。无绪。今夜秦淮泊处。
郭伯山挽词
戴栩（宋代）

叹息名流远，西园事亦新。
辟书三度晚，归计一庭春。
魂结忧边梦，真传苦学身。
双峰寒改色，应为失高人。
水调歌头
蔡伸（宋代）

相逢非草草，分袂太匆匆。征裘泪痕浥遍，眸子怯酸风。天际孤泪难驻，柳外香軿望断，云雨各西东。回首重城远，楼观暮烟中。

黯销魂，思陈事，已成空。东郊胜赏，归路骑马踏残红。月下一樽芳酒，凭阑几曲清歌，别后少人同。为问桃花脸，一笑为谁容。
忆江南
吴藻（清代）

江南忆，最忆识君时。潭水桃花红万点，苏台杨柳绿千丝。

相见尚嫌迟。
题蓉湖春色二首 其二
候倬（清代）

不风流处总风流，梓里名花月旦收。白傅情怀因念旧，东坡才调洵堪俦。

廿年踪迹浑如梦，一曲齐梁溯莫愁。过眼云烟原幻境，群芳何幸姓名留。
钟吕传道图
郑思肖（宋代）

钟吕喃喃手指空，应谈玄牝妙无穷。都来造化只半句，不在丹经文字中。
好事近
王之望（宋代）

彩舰载娉婷，宛在玉楼琼宇。人欲御风仙去，觉衣裳飘举。

玉京咫尺是蓝桥，一见已心许。梦解汉皋珠佩，但茫茫烟浦。
寄题外氏松源绍祖亭 其一
李纲（宋代）

束剑艰危际，结庐閒旷滨。全家入青嶂，避地为黄巾。

族系归图谱，风流蔼荐绅。云仍藉馀泽，勿替德维新。
冬夜答客
鲍溶（唐代）

冬日诚可爱，不如夜漏多。幸君霜露里，车马犯寒过。

学耕不逢年，稂莠败黍禾。岂唯亲宾散，鸟鼠移巢窠。

独见青松心，凌霜庇柔萝。壮日贱若此，留恩意如何。

因忆古丈夫，一言重山河。临风弹楚剑，为子奏燕歌。
雪 其五
徐积（宋代）

一夜五宫星茫然，投壶笑电挥赤鞭。何物变为淮上雪，馀花散入江南天。

东家乞火温稚子，西邻赊酒娱高年。樵翁头上笠戴月，渔父手中帆卷笺。

庾子贞家但寻菜，鲍通直辈弥矜鲜。卞郎方弄瓠杯杓，浙帅已亡羊髀肩。

当门正好张敝席，隔篱可笑窥华旃。最是珊珊上楼佩，恰如冉冉升空仙。

牵牛童儿饮河汉，扶犁老子耕云烟。漫翁何处拾瑶草，自有梅花大庾田。
呈辛稼轩
刘过（宋代）

闭门翘足观山睡，松桧郁然云气高。
说梦向人应不信，碧油幢下有旌旄。
乞醯
谢枋得（宋代）

平生忍酸寒，鼻吸醋三斗。
先民耻乞字，乞醯良可丑。
卖鸡买鱼烹，鸡鱼谁舍取。
将为水晶脍，聊悦苦吟口。
主人曰无醯，调和只宜酒。
一夜严霜寒，池冰坚可扣。
谁知酒不冰，流澌鱼可走。
旁观粲然笑，易牙知此否。
始知五味和，咸酸必相有。
提壶我有示，君瓮肯发瓿。
宿诺惠未来，望梅渴已久。
似闻君酿醯，巧心出杨柳。
杨柳属他人，肠断香山叟。
举瓢酌醯时，又忆玉纤手。
一顾一心酸，泪珠满翠袖。
此亦人至情，何不告朋友。
古人有乞浆，得酒意愈厚。
又恐酒俱来，太岁正在酉。
送同年张孝孙勾簿颍阴
宋祁（宋代）

雪序繁云掠苑回，行人此地一衔杯。
东西沟上歌流水，南北枝衔怨赠梅。
绵竹诵篇沈秘幄，堵坡题字晦轻埃。
莫辞县枳淹鸾翮，密启天官伫荐才。
示李朝请偈
释吉（宋代）

家贼恼人孰奈何，千圣回机祇为他。遍界遍空无影迹，无依无住绝笼罗。

贼，贼，猛将雄兵收不得，疑杀天下老禅和，笑倒闹市古弥勒。

休，休，不用将心向外求，回头瞥尔贼身露，和赃捉获世无俦。

世无俦，真可仰，从兹不复誇伎俩。怗怗安家乐业时，万象森罗齐拊掌。
孚先兄示诗颇怀愤悱且有杜门不出之誓连日病目不能答今小愈因成三绝句奉寄以广其意 其一
李光（宋代）

荆玉灵珠祗自珍，闭门觅句未全贫。先生不出人难测，应有清风动四邻。
雨中花慢 送赵子坚再赴辽阳幕
蔡松年（宋代）

化鹤城高，山蟠辽海，参天古木苍烟。有贤王豪爽，不减梁园。

高会端思白雪，清澜远泛红莲。况男儿方壮，好为知音，重鼓冰弦。

香凝翠幕，月压溪楼，暮寒有酒如川。人半醉、竹西歌吹，催度新篇。

顾我心情老矣，爱君风谊依然。倦游归去，羽衣相过，会约明年。
独乐园二首
司马光（宋代）

客到暂冠带，客归还上关。
朱门客如市，岂得似林间。
东坡画扇
何薳（宋代）

先生职临钱塘江日，有陈诉负绫绢二万不偿者。公呼至询之，云：“ 某家以制扇为业，适父死，而又自今春已来，连雨天寒，所制不售，非故负之也。”公熟视久之，曰：“姑取汝所制扇来，吾当为汝发市也。”须臾扇至，公取白团夹绢二十扇，就判笔随意作行书草圣及枯木竹石，顷刻而尽。即以付之曰：“出外速偿所负也。”其人抱扇泣谢而出。始逾府门，而好事者争以千钱取一扇，所持立尽，后至而不得者，至懊恨不胜而去。遂尽偿所逋，一郡称嗟，至有泣下者。
秋日杂咏
陆游（宋代）

都门初出若登仙，弄水穿云喜欲颠。
只恐光阴巳无几，不知又过十三年。
渔家傲·精养灵根神守气
佚名（宋代）

精养灵根神守气。天然子母何曾离。昼夜六时长在意。三田内。曾曾天地中和水。十二楼前白雪腻。九宫台畔黄芽遂。日月山头朝上帝。神光起。腾身直出烟霄外。
杨花二首 其二
陈渊（宋代）

漫天方作雪，糁径忽铺毡。已是春如酒，那堪尔似绵。
题画
李唐（宋代）

云里烟村雨里滩，看之容易作之难。
早知不入时人眼，多买燕脂画牡丹。
杂诗六首 其六
王世贞（明代）

采薇吴山阿，行行日将夕。道逢羽衣子，授我药五色。

谓我当服之，与天无终极。生趣久已沦，安能淹兹域。

饰申以待归，留者翻为客。顾叹此寸心，千载谁当白。
诗一首
陈亚（宋代）

张公吃酒李公醉，自古人言信有之。
陈亚今年新及第，满城人贺李衙推。
会庆节大慈寺茶酒
范成大（宋代）

霜晖催晓五云鲜，万国欢呼共一天。
澹澹暖红旗转日，浮浮寒碧瓦收烟。
衔杯乐圣千秋节，击鼓迎冬大有年。
忽忆捧觞供玉座，不知身在雪山边。